  Анжелика Тихонова корреспондент 25-тӥ куартолэзе 14 часысен 20 часозь Ижкарысь Максим Горький нимо Гужем садын школаосты йылпумъясьёс понна Берпуметӥ чингыли ортчоз. Со сярысь «Парки Ижевска» огазеяськонлэн пресс-службаез ивортэ. Берпуметӥ чингыли – шулдыръяськон, кудӥз вань выпускникъёслы тодазы кыльыны кулэ! Со зэмос эшъяськонлэн, егит дырлэн но эриклэн праздниксы. Пиналъёс валтӥсь экзаменъёссы азьын рос-прос шутэтскыны но бадӟым улонэ йыг-йыг вамыш лэсьтыны мед быгатозы шуыса, ми узыр программа дасяськом Сергей Буторин, «Парки Ижевска» огазеяськонлэн кивалтӥсез Туэ 9-тӥ классэз 16 сюрс 66 йылпумъясьёслы но 11-тӥ классэз 6 сюрс 931 йылпумъясьёслы чингылпи берпуметӥзэ жингыртоз Сӥё-дано ужрад Горький нимо парклэн валтӥсь сцена вылаз кутскоз. Шулдыръяськонэ вань вуисьёсты «Твой май - 2019» шутэтскон программа возьма: концерт, мастер-классъёс, караоке-нюръяськон, нош пумаз – инбам улын позыръяськон. Тодэ вайытом, Можгаысь 10 номеро школаын 9-тӥ классын дышетскись Ярослав Зорин «Улэп классика» («Живая классика») огъяросси конкурслэн суперфиналаз потӥз но 2-тӥ инвожое Москваын Горд площадьын быгатонлыксэ возьматоз.  Тегъёс: Мерлык Ижкар Удмуртия нылпиос школаос паркъёс  